b"\n_START_ARTICLE_\nTungetale\n_START_PARAGRAPH_\nTungetale eller \xc3\xa5 tale i tunger, p\xc3\xa5 latin kalt glossolalia eller glossolali (etter gammelgresk \xce\xb3\xce\xbb\xe1\xbf\xb6\xcf\x83\xcf\x83\xce\xb1 / gl\xe1\xbb\x97ssa, \xc2\xabspr\xc3\xa5k\xc2\xbb, og \xce\xbb\xce\xb1\xce\xbb\xce\xad\xcf\x89 / lal\xc3\xa9\xc3\xb4, \xc2\xabtale\xc2\xbb), er ubevisst tale (eller sjeldnere skrift), ofte med uforst\xc3\xa5elige ord. Tungetale kan skje under psykoser og hypnose, men er f\xc3\xb8rst og fremst kjent fra religi\xc3\xb8s ekstase. _NEWLINE_If\xc3\xb8lge Det nye testamente i  Bibelen og nyere kristne tradisjoner er tungetale \xc2\xab\xc3\xa5 tale et fremmed spr\xc3\xa5k i \xc3\xa5nden\xc2\xbb. Apostelen Paulus regnet tungetale som en n\xc3\xa5degave gitt av Gud, ved Den hellige \xc3\xa5nd, til den enkelte kristne. I Paulus' f\xc3\xb8rste brev til korinterne skriver han at \xc2\xabhan taler hemmeligheter i \xc3\xa5nden\xc2\xbb (1 Kor 14,2) og at slik tale skal tydes for menigheten av en annen person slik at hemmeligheten blir \xc3\xa5penbart for alle som er til stede (1 Kor 14,5 og 14,26-28). Tungetale blir ogs\xc3\xa5 nevnt i Apostlenes gjerninger 2,4, 10,46 og 19,6. I kristne trossamfunn forekommer tungetale s\xc3\xa6rlig i pinsebevegelsen som fikk sitt gjennombrudd i USA tidlig p\xc3\xa5 1900-tallet.\n_START_SECTION_\nKristen forst\xc3\xa5else\n_START_PARAGRAPH_\nTungetale kjennetegnes ved at en person i forbindelse med b\xc3\xb8nn \xc2\xabtaler en fremmed tunge\xc2\xbb \xe2\x80\x93 det vil si et fremmedspr\xc3\xa5k \xe2\x80\x93 som vedkommende ellers ikke behersker. Tungetale beskrives av ut\xc3\xb8verne og tilhengerne av den karismatiske vekkelsesbevegelsen som et \xc2\xabnytt spr\xc3\xa5k\xc2\xbb gitt av Den hellige \xc3\xa5nd. P\xc3\xa5 samme m\xc3\xa5te som man snakker et hvilket som helst annet spr\xc3\xa5k, uttales ordene som kommer opp fra menneskets indre, med den forskjell at en ikke vet betydningen av dem (1. korinterbrev 14,2). Den som taler, skal if\xc3\xb8lge pinsevennenes tolkning av bibelteksten til enhver tid selv kunne  bestemme om en skal tale eller tie, (1. korinterbrev 14,32) og fenomenet hevdes derfor ikke \xc3\xa5 kunne sammenlignes med religi\xc3\xb8s transe eller ekstase. Det nye spr\xc3\xa5ket skal ikke bli borte igjen, men kunne tas i bruk n\xc3\xa5r en m\xc3\xa5tte \xc3\xb8nske. Den som tolker tungetale, kjenner p\xc3\xa5 samme m\xc3\xa5te \xc2\xabtilskyndelse\xc2\xbb til \xc3\xa5 tyde tungetalen med de ord som vedkommende f\xc3\xa5r enten i sin tanke p\xc3\xa5 sitt eget spr\xc3\xa5k, eller i form av et indre bilde man ser, som man deretter tyder. Spr\xc3\xa5ket er ikke kjent p\xc3\xa5 grunnlag av studier eller annen kunnskapstilegnelse, men tolken er avhengig av \xc2\xabtydningens gave\xc2\xbb fra Den hellige \xc3\xa5nd (1 Kor 14,27-28).\n_START_SECTION_\nAnnen religi\xc3\xb8s tungetale\n_START_PARAGRAPH_\nReligi\xc3\xb8s tungetale knyttes til besettelse (religi\xc3\xb8s transe) og profetisk henrykkelse der en guddom snakker gjennom en utvalgt person, ofte for \xc3\xa5 komme med forutsigelser og advarsler. If\xc3\xb8lge \xc2\xabpinsevennene\xc2\xbb regnes Agnes Ozman (1870-1937), en amerikansk metodist og bibelskoleelev, som den f\xc3\xb8rste som i nyere tid talte i tunger da hun \xc2\xabfikk \xc3\xa5nden over seg\xc2\xbb p\xc3\xa5 Bethel College i Topeka i Kansas 1. januar 1901. Det samme fenomenet er imidlertid kjent fra flere religi\xc3\xb8se sammenhenger, b\xc3\xa5de hos de n\xc3\xa6re forl\xc3\xb8perne i hellighetsbevegelsen, i visse afrikanske stammereligioner, i orientalske innvielsesritualer og fra flere okkulte sekter i Brasil. Ogs\xc3\xa5 Pythia ved Apollon-orakelet i Delfi kom med sp\xc3\xa5dommer under transe som s\xc3\xa5 ble tolket av prester.\n_START_SECTION_\nKritikk og psykologisk forst\xc3\xa5else\n_START_PARAGRAPH_\nMange tradisjonstro kristne kan v\xc3\xa6re skeptiske til at tungetale er guddommelig inngitt tale som er styrt av Den hellige \xc3\xa5nd. Flere hevder at tungetalen opph\xc3\xb8rte med de f\xc3\xb8rste apostlene._NEWLINE_Ikke-troende forklarer vanligvis tungetale med mentale forstyrrelser og forvirring eller som et naturlig psykologisk fenomen som kan framkalles som en ubevisst og ufrivillig handling ved suggesjon og i andre spesielle situasjoner p\xc3\xa5 linje med for eksempel automatskrift."